El director del Consell Català de l'Esport, Antoni Reig, ha participat avui en la presentació per videoconferència de la segona temporada del programa de TV3 'Aire lliure', l'espai que convida els espectadors a fer esport i enamorar-se del territori.
El programa, que renova el suport de la Secretaria General de l'Esport i de l'Activitat Física (SGEAF), compta enguany amb Judit Mascó com a presentadora i vol fomentar, de manera especial, la pràctica d'activitat física entre el col·lectiu de persones amb diversitat funcional.
L'estrena del primer capítol, situat en terres gironines, s'emetrà aquest proper diumenge 19 de juliol, a les 22.40h, després del "30 minuts".
En la nova temporada, el programa captivarà els espectadors amb propostes d'activitat física i esport enmig de paisatges d'una gran bellesa.
"Aire lliure" recorre Catalunya per donar a conèixer el territori, la gent que hi viu i les seves activitats quotidianes.
A més, un dels objectius d'aquesta temporada és fomentar la pràctica d'activitat física entre el col·lectiu de persones amb diversitat funcional.
Com en la primera edició, el programa convida a participar-hi esportistes catalans de renom internacional i representants del món de l'espectacle i la cultura, com el Mag Lari, Elena Gadel, Àlex Crivillé, Judit Neddermann o Martina Klein.
Durant la presentació, Antoni Reig ha estat acompanyat de Vicent Sanchis, director de TV3; Bernat Soler, cap d'Esports de TV3; Antoni Real, director d'"Aire lliure"; Judit Mascó, la presentadora, i membres de l'equip del programa, institucions col·laboradores i participants en aquesta segona edició.
Antoni Reig ha expressat que "sempre és una bona notícia presentar iniciatives que promouen l'activitat física i l'esport.
I ara més que mai, en aquest context, necessitem propostes per encomanar l'esport a la ciutadania i sortir a l'exterior, a l'aire lliure, un nom que aquest any encara pren més força".
També ha destacat que el programa "ens pot ajudar en aquest objectiu col·lectiu que l'esport sigui una de les locomotores que ajudin a sortir de la crisi.
A més, "Aire lliure" contribueix a fer país amb tots els participants, explica la gran riquesa que tenim i potencia el turisme al territori".
Per la seva banda, el director de TV3, que ha agraït la complicitat de la SGEAF per tirar endavant aquest projecte, ha posat de relleu el fet de presentar la segona temporada del programa del departament d'Esports, amb novetats, i ha afegit que "és un programa que satisfà plenament la funció de televisió pública.
Tenim bones expectatives, esperem que ara ens acompanyi l'audiència".
El cap d'Esports de TV3, Bernat Soler, s'ha mostrat satisfet que Judit Mascó torni a TV3 amb una gran implicació, i ha agraït la feina de l'equip i els col·laboradors que fan possible un programa "diferent de la temporada passada, en què la Judit rep consells dels esportistes.
Hem aconseguit que sigui inclusiu i que convidi els catalans a fer esport al territori, tot plegat amb una estètica que fa enamorar-se encara més del nostre país".
El director d'"Aire lliure", Toni Real, ha lloat el paper de Judit Mascó com a presentadora, de qui ha dit que "omple la pantalla d'optimisme, sensibilitat i bon rotllo, que és el que necessitem en aquests moments".
Mascó s'ha mostrat molt contenta de participar en un programa on "soc jo qui rep informació dels especialistes, i això em pot fer connectar amb el públic i engrescar la gent a fer esport coneixent el territori.
També volíem mostrar que persones amb capacitats diferents poden fer esport".
A la recta final de la roda de premsa, han participat convidats de diversos capítols: Maria Ubeira, una nena d'onze anys que va fer de professora d'aranès a la Judit, i Miquel Lozano, campió del món que li va ensenyar a fer apnees, un esport minoritari amb una connexió amb la part mental, de relaxació i terapèutica.
Eric Villalón, atleta paralímpic que, amb només un 5% de visió, es va deixar guiar per la Judit anant en bicicleta, ha destacat la seva participació en el programa "com un acte normalitzador.
Quan parlem d'esport paralímpic o amb diversitat funcional, és esport".
I també Inés Vizcarro, directora de l'Escola Catalana de Vela de la Federació Catalana de Vela, ha parlat de la inclusió total d'aquest esport: "Quan sortim a navegar, tots estem junts i anem a l'una".